פרוביוטיקה

פרוביוטיקה היא גישה טיפולית לפיה צריכת מזון ותוספי מזון המכילים חיידקים מסוימים יכולה לסייע לתפקודה ואיזונה של אוכלוסיית החיידקים המהווים חלק חיוני ממערכת העיכול.

במחקר 
נושא הפרוביוטיקה במחקר נתון במחלוקת. מחקרים שונים מספקים נתונים שונים, והתחום כולו נמצא בביקורת בעקבות התערבות של חברות המזון במימון מחקרים ופרסום תוצאות לא מדויקות בכלי התקשורת. בעוד סקירות מסוימות תומכות ביתרונות של צריכת מוצרי פרוביוטיקה, מומחים שונים מתבטאים כי טענות אלו למעשה אינן מגובות באופן ראוי בראיות מדעיות. בעקבות חשש להטעיית הצרכנים, חברות המזון מחויבות להימנע מפרסום מטעה בארצות הברית על ידי ה-FTC, כאשר במובן הזה, השימוש הנרחב במונח 'פרוביוטיקה' בשיווק מוצרי מזון הוא פסאודו-מדעי.

ישנם מחקרים המציגים מידע מספק לפוטנציאל הרפואי של פרוביוטיקה שנכנסת לגופנו באמצעות מזון המכיל פרוביוטיקה. המידע המחקרי מתייחס לכך שפרוביוטיקה מסייעת (ולא מחליפה תרופות) במצבים כמו זיהום בדרכי השתן או במעיים (לרבות שלשולים והצטברות גזים), מחלות דלקתיות במערכת העיכול, אלרגיה וסיוע למערכת החיסון בגופינו ובמערכת העיכול בפרט. במחקר שבוצע במכון ויצמן בשנת 2018 הגיעו החוקרים למסקנה שפרוביוטיקה יכולה להיות יעילה רק אם הותאמה באופן אישי למטופל.

במחקר שתוצאותיו פורסמו בגיליון יולי 2007 של מגזין הרפואה הבריטי BMJ, נמצא שחולים שנטלו פרוביוטיקה לצד טיפול אנטיביוטי הראו נטייה לקיצור ימי אשפוז של מבוגרים, כתוצאה ממניעה של זיהומים משניים ושלשולים, שנגרמים כתוצאה משימוש ממושך באנטיביוטיקה בבתי חולים. עם זאת, במחקר שבוצע במכון ויצמן בשנת 2018 התקבל שדווקא הנבדקים שקיבלו פרוביוטיקה היו אלו שהחיידקים במערכת העיכול שלהם השתקמה באופן האיטי ביותר.

סקירה משותפת של ארגון המזון והחקלאות וארגון הבריאות העולמית מצאה עדויות לכך שפרוביוטיקה עשויה לסייע לחיזוק המערכת החיסונים גם עבור אנשים בריאים. ואילו במאמר בסיינטיפיק אמריקן שסקר את הנושא נכתב: "אף על פי שחיידקים מסוימים מסייעים בטיפול בכמה בעיות מעיים, לא ידוע על תועלת כלשהי שהם מביאים לאנשים בריאים".

במחקר שבוצע בשנת 2019 מצאו חוקרים מספר ראיות לכך שמתן חיידקים פרוביוטיים לילדים חולים עלול לגרום לזיהום דם, ובמקרים מסוימים אף נזקיה היו חמורים מתועלתה.

תוספת פרוביוטיקה למוצרי מזון 
מספר מצומצם של סוגי חיידקים ידידותיים נמכרים כתוספי מזון, וסוגים מסוימים נמצאים במוצרי חלב מוחמצים, דוגמת יוגורט, וכן במספר מוצרים אחרים, אף על פי שהמומחים חלוקים לגבי האפקטיביות של תוספי מזון אלו.

דוגמאות לסוגי חיידקים נפוצים
Lactobacillus rhamnosus GG (LGG)
Bifidobacterium animalis - זן בשם ביפידוס אקטירגולריס
Lactobacillus casei
Lactobacillus acidophilus

מקור המונח 
מבחינה אטימולוגית המונח 'פרו-ביוטיקה' הוא תחדיש לשוני המשתמש בשפות עתיקות כדי לתאר רעיון מודרני. התחילית 'פרו' לקוחה מהיוונית ומשמעותה 'בעד' או 'למען' בעוד ש'ביוטיקה' מגיעה מהמילה הלטינית 'ביו' שמשמעותה חיים. מכאן שהמונח 'פרוביוטי' פירושו המילולי הוא 'בעד חיים', והוא מהווה ניגוד של הצירוף 'אנטיביוטיקה' שפירושו 'נגד חיים'.

קישורים חיצוניים

 
 פריס ג'אבר, האם מוצרים פרוביוטיים באמת יעילים?, באתר סיינטיפיק אמריקן, 5 בספטמבר 2017
 
 
 
 
 
 
 

מזון
בקטריולוגיה

הערות שוליים

פסאודו-מדע